Ir-Regolament tal-Kummissjoni (KE) Nru 1482/97
tat-28 ta' Lulju 1997
li jniżżel dispożizzjonijiet għaż-żona libera tal-Madeira għall-implimentazzjoni tar-Regolament tal-Kunsill (KE) Nru 122/96 li jistabbilixxi trattament favorevoli tat-tariffi fuq l-importazzjoni ta' ċerti oġġetti fiż-żoni ħielsa tal-Madejra u ta' l-Azores minħabba l-użu aħħari tagħhom
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 122/96 tat-22 ta' Jannar 1996 li jistabbilixxi trattament favorevoli tat-tariffa fuq l-importazzjoni ta' ċerti oġġetti ġewwa ż-żoni ħielsa tal-Madejra u l-Azores għar-raġuni ta' l-użu aħħari tagħhom [1], u b' mod partikolari l-Artikoli 2 u 3 tiegħu,
Billi t-talba mibgħuta mill-awtoritajiet Portugiżi bis-saħħa ta' l-Artikolu 2(1) tar-Regolament (KE) Nru 122/96 tikkonċerna biss iż-żona ħielsa tal-Madejra;
Billi, minħabba t-talba fuq imsemmija u l-promozzjoni ta' l-attivitajiet fiż-żona ħielsa tal-Madejra, il-Kummissjoni trid tħejji list ta' oġġetti suġġetti għall-eżenzjoni tad-dazji doganali taħt il-termini ta' l-Artikolu 2 tar-Regolament (KE) Nru 122/96, bil-kondizzjoni li din il-merkanzija hija ddestinata għal trasformazzjoni sostanzjali fis-sens ta' l-Artikolu 24 tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf Kodiċi Doganali tal-Komunità [2], kif l-aħħar emendat mir-Regolament (KE) Nru 82/97 [3];
Billi, huwa xieraq li jkunu stabbiliti l-miżuri ta' kontroll iddisinjati biex jiżguraw id-dħul tal-merkanzija għal trattament favorevoli tat-tariffi għar-raġuni ta' l-użu aħħari tagħhom huma konformi ma' l-Artikoli 291 sa 304 tar-Regolament tal-Kummissjoni (KEE) Nru 2454/93 [4], kif l-aħħar emendat mir-Regolament (KE) 89/97 [5]; li jistabbilixxi ċerti dispożizzjonijiet ta' l-applikazzjoni tar-Regolament (KEE) Nru 2913/92 u li, peress li dawn l-operazzjonijiet ta' l-użu aħħari jitwettqu ġewwa ż-żona ħielsa tal-Madejra, ir-regolamentazzjoni dwar iż-żoni ħielsa hija applikazzjoni, b'mod partikolari ta' l-Artikoli 799 sa 842 tar-Regolament (KEE) Nru 2454/93;
Billi miżuri ta' politika kummerċjali huma applikabbli meta l-merkanzija tiddaħħal għall-użu aħħari;
Billi l-miżuri li hemm stabbiliti f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Taħt it-termini ta' l-Artikoli 1 u 2 tar-Regolament (KE) Nru 122/96, id-dazji doganali applikabbli għall-merkanzija li tqiegħdet għal ċirkolazzjoni libera fiż-żona ħielsa tal-Madejra li jidhru fl-Anness I, huma kollha sospiżi skond l-arranġamenti mgħarrfa minn qabel mill-Artikoli 2 u 3, sal-31 ta' Diċembru 2005.
Artikolu 2
1. L-awtorizzazzjoni taħt l-Artikolu 291(2) tar-Regolament (KEE) Nru 2454/93 għandha tinħareġ fuq talba bil-miktub tal-persuna kkonċernata mill-awtoritajiet doganali responsabbli għas-superviżjoni taż-żona ħielsa tal-Madejra.
2. It-talba għandha tkun konformi mal-mudell fl-Anness II. Barra mill-informazzjoni possibbilment meħtieġa preskritta mill-Artikolu 291 paragrafu 3, l-applikant għandu jipprovdi fl-applikazzjoni l-informazzjoni meħtieġa taħt l-intestaturi varji mniżżla f'dak il-mudell. L-applikazzjonijiet għandhom ikunu ffirmati u ddatati.
3. L-awtorizzazzjoni li ddaħħal id-dħul tal-merkanzija għal ċirkolazzjoni libera bi trattament favorevoli tat-tariffi għandha tingħata skond il-mudell fl-Anness III.
Artikolu 3
1. L-oġġetti li tqiegħdu għal ċirkolazzjoni libera ġewwa ż-żona ħielsa li jibbenefikaw minn rata ta' dazju ta' xejn maħsuba minn qabel minn dan ir-regolament jibqgħu taħt is-sorveljanza doganali taħt it-termini ta' l-Artikolu 82 tar-Regolament (KEE) Nru 2913/92.
2. L-operazzjonijiet kollha ta' l-użu aħħari għandhom jintwerew fir-rekords tal-ħażniet miftiehma skond l-Artikolu 293(b) u 817 tar-Regolament (KEE) Nru 2454/93.
3. L-informazzjoni addizzjonali li ġejja għandha tkun inkluża fir-rekords tal-ħażniet:
(a) partikolaritajiet tal-merkanzija rilaxxata taħt l-arranġament ta' l-użu aħħari;
(b) partikolaritajiet ta' l-użu aħħari assenjat;
(ċ) partikolaritajiet tal-prodotti li jirriżultaw mill-użu aħħari assenjat.
4. Il-merkanzija rrilaxxata li bbenefikat minn rata doganali ta' żero skond it-termini tal-paragrafu 1, hija suġġetta għall-kondizzjonijiet li ġejjin:
(a) għall-prodotti li jirriżultaw mill-użu aħħari mistenni, evidenza li għaddew mit-trasformazzjoni meħtieġa mill-Artikolu 24 tar-Regolament (KEE) Nru 2913/92 għandha tkun ipprovduta;
(b) għal prodotti oħra:
- fil-każ ta' l-esportazzjoni, il-preżentazzjoni tad-dikjarazzjoni ta' l-esportazzjoni,
- fil-każ tal-qerda barra ż-żona libera, il-preżentazzjoni ta' awtorizzazzjoni għal dak l-effett; il-fdalijiet jew skrapp li jirriżultaw mill-qerda għandhom jitqiegħdu għal wieħed mit-trattamenti jew użi approvati mid-dwana pprovduti għall-merkanzija mhux tal-Komunità,
- jekk il-merkanzija hija użata għal użi oħra barra dak mistenni minn dan ir-regolament, id-dazji doganali għandhom jitħallsu.
Artikolu 4
Dan ir-Regolament għandu jidħol fis-seħħ fit-tielet ġurnata ta' wara l-pubblikazzjoni fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Lulju 1997.